Vrou (53) in Vrystaat vermisRita Hawkins (Foto: SAPD) Die polisie op Parys in die Vrystaat het ’n soektog van stapel gestuur nadat ’n 53-jarige vrou as vermis aangemeld is. Rita Hawkins van Bellville in die Wes-Kaap het by familie in Parys gekuier voordat sy Woensdag as vermis aangemeld is. Brig. Motantsi Makhele, woordvoerder van die polisie, sê Hawkins is Woensdagoggend omstreeks 10:50 vir die laaste keer op die hoek van Grens- en Breëstraat in die dorp gesien toe sy kaalvoet in die rigting van die Vaalrivier gehardloop het. Hawkins is na wat verneem word verstandelik gestremd. Sy was kaalvoet en het ’n swart hemp en ’n swart broek met wit kolle aangehad ten tyde van haar verdwyning. Enigiemand met inligting oor waar Hawkins haar bevind, word versoek om die stasiebevelvoerder, lt.kol. Jacques de Vos, by 071 675 9311 of die misdaadstopnommer by 08600 10111 te skakel.